喜雪
作者：釋文珦
朝代：宋

paragraphs: 北風吹同雲，慘澹日已夕。
枕上聞霰零，須臾映窗白。
曉來籬戶間，平地忽過尺。
羣峰靜繚繞，彌望無寸碧。
棲鳥噤不鳴，空山斷行跡。
古木摧危梢，荒崖失奇石。
瑞色徧天壤，膏潤歸宿麥。
螟蟊深入地，沴氣亦消釋。
豐年信可占，豈復憂民食。
野老不知寒，歡聲動阡陌。
聊作喜雪歌，仰謝天鈞力。
歌長遣誰和，寫寄西峰客。